DECRET 261/1995, de 29 d'agost, del Govern Valencià, pel qual estableix el Reglament Orgànic i Funcional de la Conselleria de Cultura, Educació i Ciència. (DOGV núm. 2575 de 30.08.1995) Ref. Base de dades 2219/1995

ANÀLISI JURÍDICA

DATA D'ENTRADA EN VIGOR: 31.08.1995
DATA DE FI DE VIGÈNCIA: 01.03.1997

Aquesta disposició afecta:

     DEROGA
          - Decret 114/1993, de 26 de juliol, del Govern Valencià, pel qual s'estableix el Reglament Orgànic i Funcional de la Conselleria d'Educació i Ciència.
          - Decret 35/1994, de 21 de febrer, del Govern Valencià, pel qual s'estableix el Reglament Orgànic i Funcional de la Conselleria de Cultura.
          - CORRECCIO d'errades del Decret 114/1993, de 26 de juliol, del Govern Valencià,pel qual s'estableix el Reglament Orgànic i Funcional de la Conselleria d'Educació i Ciència.

Aquesta disposició està afectada per:

     CORREGIDA PER
          - CORRECCIó d'errades del Decret 261/1995, de 29 d'agost, del Govern Valencià, pel qual estableix el Reglament Orgànic i Funcional de la Conselleria de Cultura, Educació i Ciència.
     DEROGADA PER
          - DECRET 32/1997, de 26 de febrer, del Govern Valencià, pel qual s'estableix el Reglament Orgànic i Funcional de la Conselleria de Cultura, Educació i Ciència.
     MODIFICADA PER
          - DECRET 68/1996, de 25 de març, del Govern Valencià, pel qual es modifica el Reglament Orgànic i Funcional de la Conselleria de Cultura, Educació i Ciència.
          - DECRET 197/1996, de 5 de novembre, del Govern valencià, pel qual es modifica el Reglament Orgànic i Funcional de la Conselleria de Cultura, Educació i Ciència.

ANÀLISI DOCUMENTAL

ORIGEN DE DISPOSICIÓ: Conselleria Cultura, Educació i Ciència
GRUP TEMÀTIC: Reglamentació, Legislació
MATÈRIES: Organització de l'administració
DESCRIPTORS
     Temàtics: 
reglament intern, administració regional
,
Conselleria Cultura, Educació i Ciència

DECRET 261/1995, de 29 d'agost, del Govern valencià, pel qual estableix el Reglament Orgànic i Funcional de la Conselleria de Cultura, Educació i Ciència. 
El Decret 138/1995, de 6 de juliol, del Govern valencià, determina el nombre i la denominació de les conselleries, entre les quals es troba la Conselleria de Cultura, Educació i Ciència, en la qual es refonen les extingides Conselleria de Cultura i Conselleria d'Educació i Ciència. Per altra banda, el Decret 16/1995, d'11 de juliol de la Presidència de la Generalitat Valenciana, assigna a la Conselleria de Cultura, Educació i Ciència les competències relatives a l'educació en tots els nivells, la investigació, la política lingüística, la promoció cultural, el patrimoni artístic i l'esport.
En conseqüència, procedeix fixar l'estructura orgànica i funcional del nou departament esmentat del Govern valencià, per determinar els centres directius que el componen, les funcions que respectivament se'ls atribueixen i les unitats administratives de rang superior que se n'enquadren en cadascun.
Segons l'article 103 de la Constitució espanyola, l'administració pública ha d'actuar d'acord amb els principis d'eficàcia, jerarquia, descentralització, desconcentració i coordinació. Principis aquests que, juntament amb els d'unitat d'acció i especialització de funcions, han inspirat l'elaboració d'aquest reglament.
En atenció d'aquests motius, a proposta del conseller de Cultura, Educació i Ciència la deliberació prèvia del Govern valencià en la reunió del dia 29 d'agost de 1995,
DECRETE
TíTOL I
Disposicions generals
Article primer
1. La Conselleria de Cultura, Educació i Ciència és el departament del Govern valencià al qual correspon exercir les competències relatives a l'educació en tots els nivells, la investigació, la política lingüística, la promoció cultural, el patrimoni artístic i l'esport.
2. Aquesta conselleria és el departament titular de l'administració educativa i de l'administració cultural de la Generalitat Valenciana, a la qual, sota l'autoritat superior del Govern valencià, li correspon dirigir, impulsar i executar l'acció política i administrativa en les matèries de la seua competència.
3. Territorialment, la conselleria s'organitza en serveis centrals, que estenen la seua competència a tot l'àmbit de la Comunitat Valenciana, i en direccions territorials, amb competència d'àmbit provincial.
Article segon
1. El nivell directiu de la Conselleria de Cultura, Educació i Ciència està integrat per:
1.1 El conseller o la consellera.
1.2 El secretari o la secretària general.
1.3 Els directors o les directores generals.
2. Els centres directius del departament són:
2.1 Secretaria General.
2.2 Direcció General de Personal.
2.3 Direcció General de Centres Docents.
2.4 Direcció General d'Ordenació i Innovació Educativa i Política Lingüística.
2.5 Direcció General d'Ensenyaments Universitaris i Investigació.
2.6 Direcció General de Promoció Cultural.
2.7 Direcció General de Patrimoni Artístic.
2.8 Direcció General de Museus i Belles Arts.
2.9 Direcció General de l'Esport.
Article tercer
1. El Consell de Direcció és l'òrgan col·legiat d'assessorament i assistència al conseller en l'elaboració, la coordinació i l'execució del programa d'actuacions del departament. Sota la presidència del conseller, el Consell de Direcció està integrat pel secretari general, els directors generals i el director o directora del Gabinet del Conseller, que exercirà la secretaria d'aquest consell.
2. A les sessions del Consell de Direcció podran assistir, a més, els directors, els caps o els responsables de centres, òrgans, unitats o ens adscrits al departament, quan el conseller ho estime convenient.
3. El Consell de Direcció es pot reunir en ple o en comissions. Es podran constituir totes les comissions que acorde el conseller, qui determinarà els membres que hagen d'integrar-les i designarà el president i el secretari, sense perjudici que exercisca la facultat de presidir-les personalment.
4. Igualment, el conseller pot acordar, sempre que ho estime convenient, la constitució d'altres òrgans o comissions de caràcter consultiu i d'assessorament, per a matèries concretes o assumptes específics, amb la composició que en cada cas determine.
Article quart
1. En els casos d'absència o malaltia del conseller, serà d'aplicació el que disposa l'apartat i) de l'article 16 de la Llei de la Generalitat Valenciana 5/1983, de 30 de desembre, de Govern valencià. Fins que es resolga la substitució, les funcions d'aquest com a cap del departament seran exercides temporalment pel secretari general i, si hi manca, pel director general que designe el conseller.
2. En els casos de vacant, absència o malaltia del secretari general, serà substituït en les funcions pel titular de l'òrgan directiu que designe el conseller i, si hi manca, per un director general, seguint l'ordre de prelació determinat en l'apartat 2 de l'article 2 d'aquest reglament.
3. Igualment, en els casos de vacant, absència o malaltia, llevat d'allò que puga disposar el conseller, els directors generals seran substituïts en les seues funcions pel secretari general i, en cas de vacant o absència d'aquest, pel director general que el seguisca en l'ordre de prelació indicat més amunt i, si hi manca, per aquell qui el precedisca.
Article cinquè
El nivell administratiu de la conselleria està constituït per totes les unitats que depenen directament del conseller, del secretari general o dels directors generals del departament.
TíTOL II
De l'estructura i les funcions dels òrgans directius
i serveis centrals de la conselleria
CAPíTOL I
Del conseller o la consellera
Article sisè
El conseller o la consellera de Cultura, Educació i Ciència, com a titular del departament, n'és l'òrgan jeràrquic superior i exerceix les atribucions que li confereix la Llei de la Generalitat Valenciana 5/1983, de 30 de desembre, de Govern valencià, dins l'àmbit de competències del departament, i també qualsevol altra que li atorgue l'ordenament jurídic.
Article setè
El Gabinet del Conseller és la unitat d'assistència, assessorament i suport immediat del titular de la Conselleria, de qui depèn directament. També té a càrrec seu el manteniment de les relacions del conseller amb els alts òrgans i les institucions de la Generalitat Valenciana, de l'estat i de les altres comunitats autònomes, i també les relacions informatives i amb els mitjans de comunicació.
CAPíTOL II
Del secretari general o la secretària general
Article vuitè
Sota la màxima autoritat del conseller, el secretari general és el segon òrgan jeràrquic del departament, i exerceix les atribucions que li confereixen els articles 74 i 75 de la Llei de la Generalitat Valenciana 5/1983, de 30 de desembre, de Govern valencià, i també les que li assignen aquest reglament, les altres disposicions legals i aquelles que el conseller li encomane.
CAPíTOL III
De la Secretaria General
Article novè
La Secretaria General és el centre directiu al qual, sota l'autoritat del conseller i la direcció immediata del secretari general, li correspon exercir les funcions següents:
1. Coordinar les activitats de les direccions generals, els organismes i els ens adscrits a la conselleria.
2. Exercir la direcció superior, la coordinació i la supervisió de les direccions territorials del departament.
3. Dirigir i gestionar els serveis generals i les dependències comunes de la conselleria.
4. La direcció superior del personal de la conselleria, sense perjudici de les competències que l'ordenament jurídic atribuïsca a altres òrgans.
5. Gestionar la tramitació i la coordinació dels convenis i acords de col·laboració del departament, i també supervisar els expedients de contractació que gestionen altres centres directius, llevat d'aquells els òrgans titulars dels quals en tinguen delegada la facultat de realització.
6. Coordinar, supervisar i controlar l'organització i el funcionament de tots els centres, els serveis i les unitats de la conselleria.
7. Exercir la inspecció de tots els centres i serveis del departament, sense perjudici de les atribucions que corresponguen a altres òrgans.
8. Dur la gestió patrimonial dels béns afectats a la conselleria.
9. Tramitar els expedients de responsabilitat patrimonial.
10. Dirigir, impulsar i coordinar les relacions institucionals amb altres entitats públiques o privades, i també fomentar la participació dels diferents sectors de la comunitat escolar en la vida dels centres docents i en els òrgans de representació de l'àmbit educatiu.
11. Realitzar la planificació i la programació econòmica, elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.
12. Emetre informes sobre viabilitat econòmica de projectes, plans i programes d'actuació.
13. Realitzar estudis, informes i propostes en matèria de retribucions del personal docent.
14. Tramitar i formalitzar els ingressos que s'originen per les activitats dels diversos centres directius del departament.
15. Dissenyar, executar i mantenir actualitzats els programes d'informació i gestió econòmica del departament, i establir les directrius per a la gestió correcta d'ingressos i despeses i la utilització òptima dels recursos.
16. Planificar i controlar les inversions i les operacions de capital de la conselleria, i realitzar els actes de gestió que reglamentàriament li corresponguen.
17. Coordinar i supervisar l'execució de tots els programes pressupostaris del departament, i també dur la gestió dels que tinga assignats.
18. Tramitar els expedients de contractació que corresponguen a l'àmbit funcional de la Secretaria General i aquells altres que, si escau, reglamentàriament se li assignen.
19. Gestionar les despeses de personal del departament i tramitar les incidències de nòmina, sense perjudici de les facultats atribuïdes a altres òrgans, i exercir la direcció, la coordinació i el control sobre les diferents unitats de la conselleria que intervinguen en el seu procés d'elaboració.
20. Realitzar estudis tècnics i de dret comparat, i també recopilar documentació sobre matèries de competència de la conselleria.
21. Establir directrius i criteris tècnics referents a la producció estadística del sistema educatiu, i dirigir l'elaboració i la producció estadística.
22. Gestionar les bases de dades i sistemes informàtics centrals del departament.
23. Gestionar i efectuar la supervisió de les publicacions i la publicitat del departament, d'acord amb les directrius que, si escau, dicte el conseller.
24. Redactar i executar projectes d'obres i instal·lacions, i també atendre'n al manteniment.
25. Gestionar i efectuar la supervisió dels projectes tècnics i construccions.
26. Emetre informe en dret de tots els projectes de disposicions generals.
27. Emetre informe jurídic sobre els assumptes que s'hagen de sotmetre al Govern valencià, al president de la Generalitat Valenciana o a altres òrgans, quan això siga preceptiu o així ho dispose el conseller.
28. Prestar assessorament jurídic als òrgans directius del departament i emetre informe sobre la procedència legal de les seues actuacions, els projectes, els programes, les resolucions o les disposicions, quan aquells així ho requerisquen, el secretari general ho dispose o ho exigisca l'ordenament jurídic.
29. Emetre informe dels recursos que en via administrativa s'interposen davant el conseller, i dur la tramitació dels assumptes davant els jutjats i tribunals de justícia, i també les relacions amb el Gabinet Jurídic de la Presidència de la Generalitat Valenciana.
30. Elaborar compilacions de disposicions vigents, i també proposar les refoses i les modificacions de textos legals.
31. Disposar la publicació, quan escaurà, de les disposicions, les resolucions i els anuncis que emanen d'òrgans de la conselleria, en els diaris oficials.
32. Elaborar estudis i anàlisis relatius a la racionalització i reorganització, tant de l'estructura organitzativa de la conselleria, com dels procediments de gestió que s'hi realitzen, i coordinar els treballs que en aquesta matèria s'elaboren per altres òrgans o unitats del departament.
33. Elaborar projectes sobre organització, plans d'actuació i programes de necessitats del departament.
34. Dissenyar els sistemes d'informació tècnica, i també elaborar, coordinar i dirigir la implantació dels projectes informàtics, la creació i el manteniment de les aplicacions informàtiques i l'assessorament i el suport informàtic a tots els centres del departament, en coordinació amb la Direcció General per a la Modernització de les Administracions Públiques.
35. Exercir la direcció superior de la inspecció educativa, dirigir les activitats d'avaluació del sistema educatiu i coordinar les unitats administratives que despleguen aquestes funcions.
36. Tramitar, proposar i, en general, executar els actes de gestió econòmica i administrativa que li corresponguen, dins l'àmbit funcional del centre directiu i d'acord amb el que estableixen les disposicions i les instruccions dictades pels òrgans competents.
37. Elaborar, emetre informe i proposar disposicions sobre matèries del seu àmbit funcional, i també dictar resolucions, circulars i instruccions en assumptes de la seua competència.
38. Qualsevol altra que li encomane el conseller o li conferesquen les disposicions legals.
Article deu
Per a l'execució de les seues funcions, la Secretaria General s'estructura en les unitats següents:
1. Secretaria General Administrativa, de la qual depenen:
1.1 Servei de Coordinació Administrativa i Assumptes Generals.
1.2 Servei de Gestió Patrimonial.
1.3 Servei de Processament de Dades.
1.4 Servei de Publicacions i Publicitat.
2. àrea Econòmica i de Pressupostos, de la qual depenen:
2.1 Servei de Programació Econòmica i Pressupostos.
2.2 Servei de Gestió i Contractació d'Inversions i Infrastructures.
2.3 Servei de Gestió Econòmico-administrativa.
3. àrea d'Infrastructures, de la qual depenen:
3.1 Servei d'Arquitectura.
3.2 Servei de Gestió i Supervisió de Projectes i Construccions.
4. Sota la dependència directa del secretari general, queden adscrites a aquest centre directiu les unitats següents:
4.1 Servei Jurídic.
4.2 Unitat d'Organització i Tècniques de Gestió.
4.3 Servei d'Avaluació i Inspecció Educativa.
4.4 Servei d'Estudis.
4.5 Servei de Relacions Institucionals i Participació Social.
Article onze
De conformitat amb el que preveu l'article 79 de la Llei de la Generalitat Valenciana 5/1983, de 30 de desembre, de Govern valencià, la Secretaria General Administrativa és la unitat que, amb la màxima jerarquia del nivell administratiu, presta suport directe al secretari general i, sota l'autoritat d'aquest, exerceix la direcció, la coordinació i la supervisió dels serveis generals de la conselleria i, específicament, de les unitats assenyalades en l'apartat 1 de l'article anterior.
Article dotze
1. Sota l'autoritat superior del secretari general, a les unitats que tot seguit s'assenyalen correspon exercir i desplegar les funcions següents:
1.1. A l'àrea Econòmica i de Pressupostos, dirigir, coordinar i supervisar els serveis que s'assenyalen en l'apartat 2 de l'article 10.
1.2. A l'àrea d'Infrastructures, dirigir, coordinar i supervisar els serveis de l'apartat 3 de l'article 10.
1.3. Al Servei Jurídic, les que s'indiquen en els apartats 26 a 31 de l'article 9.
1.4. A la Unitat d'Organització i Tècniques de Gestió, les incloses en els apartats 32, 33 i 34 de l'article 9.
1.5. Al Servei d'Avaluació i Inspecció Educativa, les de l'apartat 35 de l'article 9 esmentat.
2. A més, les unitats esmentades exerciran totes aquelles funcions que es determinen en la classificació de llocs de treball, els assignen les disposicions vigents o els encomane el secretari general.
CAPíTOL IV
Dels directors o les direccions generals
Article tretze
Als directors o les directores generals corresponen les atribucions que els confereix l'article 76 de la Llei de la Generalitat Valenciana 5/1983, de 30 de desembre, de Govern valencià, i també les que els encomanen aquest reglament i d'altres disposicions legals.
Secció I
De la Direcció General de Personal
Article catorze
La Direcció General de Personal és el centre directiu al qual, sota la direcció superior del conseller, correspon proposar i executar la política de personal de la conselleria, i amb aquesta finalitat i sense perjudici de la direcció superior de personal que ostenta el secretari general, se li atribueixen les funcions següents:
1. Elaborar, emetre informe i proposar els projectes de disposicions, per a l'aprovació per l'òrgan competent, en matèria de règim jurídic de la funció pública docent no universitària.
2. Gestionar i mantenir les relacions per a assumptes de personal amb les organitzacions sindicals i els òrgans de representació del personal.
3. Programar i proveir la dotació dels recursos humans del departament, d'acord amb les necessitats previstes en els plans d'actuació que elaboren els òrgans competents.
4. Dur el registre del personal docent no universitari, sense perjudici de les funcions que tinguen encomanades altres òrgans o departaments de la Generalitat Valenciana.
5. Elaborar i proposar per a l'elaboració l'oferta d'ocupació pública de personal docent.
6. Dictar, dins l'àmbit de competència del departament, totes les resolucions i els actes administratius que es requerisquen en els procediments selectius per a l'ingrés en la funció pública docent no universitària, llevat de la convocatòria i l'aprovació de les bases, que es realitzarà per ordre del conseller.
7. Convocar, gestionar i resoldre els procediments per a la provisió de llocs de treball de caràcter docent que depenguen del departament.
8. Dur la gestió, emetre informe i, si escau, elaborar les propostes de resolució dels expedients sobre compatibilitats del personal la competència del qual tinga atribuïda la conselleria, i també resoldre les sol·licituds de compatibilitat del personal docent.
9. Estudiar, proposar i desplegar mesures orientades a la millora de les condicions de treball i de la productivitat, sense perjudici de les atribucions que corresponguen als òrgans competents de la funció pública.
10. Exercir les facultats disciplinàries pel que fa al personal dependent de la conselleria, llevat d'aquelles que l'ordenament jurídic atribueix a altres òrgans.
11. Dirigir la gestió i, si escau, acordar la resolució dels assumptes relatius al personal del departament, sense perjudici de les facultats que legalment o reglamentàriament estiguen atribuïdes o s'atribuïsquen a altres òrgans.
12. Tramitar, proposar i, en general, executar els actes de gestió econòmica i administrativa que li corresponguen, dins l'àmbit funcional del centre directiu i d'acord amb el que estableixen les disposicions i les instruccions dictades pels òrgans competents.
13. Elaborar, emetre informe i proposar disposicions sobre matèries del seu àmbit funcional, i també dictar resolucions, circulars i instruccions en assumptes de la seua competència.
14. Qualsevol altra que li encomane el conseller o li conferesquen les disposicions vigents.
Article quinze
1. Per a l'execució de les seues funcions, la Direcció General de Personal s'estructura en les unitats següents:
1.1 àrea de Personal Docent, de la qual depenen:
1.1.1 Servei de Gestió i Règim Jurídic de Personal Docent.
1.1.2 Servei de Provisió de Llocs i Selecció de Personal Docent.
1.1.3 Servei de Registre de Personal Docent.
1.2 Servei de Personal Administratiu i Laboral, directament dependent del director general de Personal.
2. A l'àrea de Personal Docent correspon l'impuls, la coordinació i la supervisió de l'activitat dels tres serveis assenyalats en l'apartat anterior 1.1, i també qualsevol altra funció que el director general li encomane o li assignen les disposicions vigents.
Secció II
De la Direcció General de Centres Docents
Article setze
La Direcció General de Centres Docents és el centre directiu al qual correspon la proposta i l'execució, sota la direcció superior del conseller, de la política en matèria de centres i serveis educatius de nivells no universitaris, i amb aquesta finalitat se li atribueixen les funcions següents:
1. La planificació, l'elaboració i la proposta de criteris per a l'ordenació del règim jurídic, administratiu i econòmic dels centres docents, i dels serveis especialitzats d'orientació educativa, psicopedagògica i professional, i també l'execució i l'aplicació d'aquells.
2. L'estudi i la proposta de dotació de mitjans personals i materials dels centres i serveis a què es refereix l'apartat anterior, i també l'elaboració de les plantilles de personal docent d'aquests centres i serveis d'acord amb les necessitats d'escolarització i dels serveis educatius que s'han d'oferir, i la proposta de dotació de llocs de treball del personal no docent.
3. L'estudi i la proposta de creació, modificació, transformació i supressió de centres docents públics.
4. La proposta d'autorització, reconeixement, homologació, transformació, modificació o supressió de centres educatius privats.
5. L'autorització i la supressió d'ensenyaments que s'han d'impartir en els centres públics i privats.
6. L'exercici de les facultats en matèria de règim disciplinari i sancionador en relació amb els centres educatius, sense perjudici de les que l'ordenament jurídic atribuïsca al conseller.
7. El registre dels centres educatius.
8. La tramitació, la proposta i la gestió dels concerts amb el titulars de centres educatius privats.
9. L'expedició de títols i diplomes de nivell no universitari la competència dels quals corresponga a la conselleria.
10. La gestió en matèria de beques i ajudes a l'estudi dins l'àmbit no universitari.
11. L'edició, la gestió i el registre dels llibres d'escolaritat acreditatius dels estudis dels diferents nivells i etapes.
12. La gestió de les ajudes i subvencions que s'han de concedir, dins l'àmbit funcional d'aquesta direcció general.
13. La planificació, l'ordenació i l'execució d'actuacions relatives a transport i menjadors escolars, serveis complementaris escolars, escoles-llar i altres de naturalesa anàloga.
14. La tramitació, la proposta i, en general, l'execució dels actes de gestió econòmica i administrativa que li corresponguen, dins l'àmbit funcional del centre directiu i d'acord amb el que estableixen les disposicions i les instruccions dictades pels òrgans competents.
15. L'elaboració, l'informe i la proposta de les disposicions sobre matèries del seu àmbit funcional, i també dictar resolucions, circulars o instruccions en assumptes de la seua competència.
16. Qualsevol altra que el conseller li encomane o que li atribuïsquen les disposicions vigents.
Article disset
Per a l'execució de les seues funcions, la Direcció General de Centres Docents s'estructura en les unitats següents:
1. Servei de Coordinació de Centres i Programes Educatius.
2. Servei de Centres.
3. Servei de Planificació Educativa.
4. Servei de Gestió de Programes Educatius Complementaris.
5. Servei de Títols, Beques i Ajudes a l'Estudi.
Secció III
De la Direcció General d'Ordenació
i Innovació Educativa i Política Lingüística
Article divuit
La Direcció General d'Ordenació i Innovació Educativa i Política Lingüística és el centre directiu al qual correspon la proposta i l'execució, sota la direcció superior del conseller, de la política d'ordenació acadèmica i d'experimentació i innovació educativa de nivells no universitaris, la de formació i perfeccionament del professorat no universitari, i també la de normalització, promoció i ús del valencià, i amb aquesta finalitat se li atribueixen les funcions següents:
1. L'elaboració i la proposta dels currículums educatius i l'establiment dels criteris i les orientacions per al desenrotllament i l'aplicació d'aquests.
2. La determinació dels criteris que han de regir per a l'elaboració de projectes i materials curriculars, i també l'autorització d'aquests.
3. La promoció, l'elaboració, la difusió, l'aprovació i l'homologació de projectes i materials curriculars.
4. L'ordenació i l'execució de plans i programes educatius.
5. L'autorització de programes experimentals que es realitzen en centres educatiu.
6. Promoure el desplegament de la formació professional de base i específica, i adequar-ne l'ordenació a les necessitats socioproductives.
7. Promoure l'establiment de convenis de col·laboració amb altres administracions públiques, associacions empresarials, universitats i altres institucions o entitats per a la implantació i el desplegament de la formació professional i la formació permanent del professorat.
8. L'ordenació i la promoció dels programes de garantia social.
9. La regulació, l'ordenació i la promoció dels serveis d'orientació educativa, psicopedagògica i professional.
10. La formulació de criteris i directrius pedagògiques pel que fa als requisits i les característiques dels centres docents, equipament escolar i material didàctic.
11. L'estudi, l'elaboració i la proposta de les condicions tècnico-pedagògiques que ha de reunir el personal docent i el desplegament de la seua activitat.
12. La introducció de tecnologies noves en l'educació.
13. L'estudi, la proposta i l'execució de plans d'actuació per a l'efectivitat plena de la cooficialitat del valencià en el sistema educatiu, i també la promoció, l'autorització i l'assessorament dels diferents programes d'educació bilingüe en els nivells no universitaris.
14. La planificació, l'elaboració i l'execució de programes i activitats de formació del professorat, i també la proposta de convocatòries per a la provisió de llocs de treball de caràcter docent en els centres de professors.
15. La direcció superior, ordenació i gestió dels centres de professors.
16. Desplegar, gestionar, coordinar i fer el seguiment dels programes educatius per a la formació de les persones adultes.
17. Fomentar l'ús i la promoció del valencià, i realitzar el seguiment i l'avaluació de les activitats que amb aquesta finalitat es despleguen.
18. Proposar a la Comissió Interdepartamental per a l'Aplicació de l'ús del Valencià els acords relatius a l'ús oficial del valencià dins l'àmbit de les administracions públiques i de les entitats i institucions que en depenen, i impulsar-ne l'aplicació i el desenrotllament.
19. Assessorar les administracions públiques en tot allò relatiu a l'ús del valencià i en la formació i el perfeccionament del seu personal en matèria lingüística.
20. Dur a terme actuacions de promoció social del valencià amb caràcter general i sectorial.
21. Realitzar i dirigir cursos i activitats per a l'extensió de coneixements del valencià.
22. Dirigir la Junta Qualificadora de Coneixements de Valencià, organitzar les proves per a l'obtenció dels certificats oficials administratius de coneixements del valencià i gestionar-ne l'expedició.
23. Realitzar i fomentar estudis sobre la situació social del valencià en els diferents àmbits d'ús oficial i no oficial.
24. Realitzar i fomentar estudis sobre el valencià actual, relatius als diversos llenguatges específics, i assessorar les institucions i els particulars.
25. Vetlar pel compliment de la legislació vigent sobre la llengua, dins l'àmbit funcional d'aquesta direcció general.
26. Assessorar en l'exercici dels drets lingüístics reconeguts per l'ordenament jurídic, i també rebre i canalitzar, dins l'àmbit administratiu, les reclamacions per discriminació lingüística.
27. Promoure l'establiment de convenis de col·laboració amb altres administracions públiques, ens autònoms, empreses i associacions privades, per a l'aplicació i el foment de l'ús del valencià.
28. Tramitar, proposar i, en general, executar els actes de gestió econòmica i administrativa que li corresponguen, dins l'àmbit funcional del centre directiu i d'acord amb el que estableixen les disposicions i les instruccions dictades pels òrgans competents.
29. Elaborar, emetre informe i proposar disposicions sobre matèries del seu àmbit funcional, i també dictar resolucions, circulars i instruccions en assumptes de la seua competència.
30. Qualsevol altra que li encomane el conseller o li conferesquen les disposicions vigents.
Article dinou
1. Per al desplegament i l'execució de les seues funcions, la Direcció General d'Ordenació i Innovació Educativa i Política Lingüística s'estructura en les unitats següents:
1.1 àrea d'Ordenació, Innovació i Formació Professional, de la qual depenen:
1.1.1 Servei d'Ordenació Acadèmica.
1.1.2 Servei de Formació Professional.
1.1.3 Servei de Programes d'Innovació i Suport Escolar.
1.1.4 Servei d'Ensenyaments en Valencià.
1.1.5 Servei de Formació del Professorat.
1.2 àrea de Política Lingüística, de la qual depenen:
1.2.1 Servei d'Investigació i Estudis Sociolingüístics.
1.2.2 Servei d'Assessorament Lingüístic i Traducció.
1.2.3 Servei d'ús Oficial i d'Acreditació de Coneixements del Valencià.
1.2.4 Servei de Promoció Social del Valencià.
2. A l'àrea d'Ordenació, Innovació i Formació Professional correspon, sota l'autoritat superior del director general, la direcció, la coordinació i la supervisió dels serveis assenyalats en l'apartat 1.1.
3. A l'àrea de Política Lingüística correspon, sota l'autoritat superior del director general, la direcció, la coordinació i la supervisió dels serveis assenyalats en l'apartat 1.2.
Secció IV
De la Direcció General d'Ensenyaments
Universitaris i Investigació
Article vint
La Direcció General d'Ensenyaments Universitaris i Investigació és el centre directiu al qual correspon, sota la direcció superior del conseller, proposar, gestionar, executar i avaluar la política en matèria d'ensenyaments universitaris i d'investigació científica, i amb aquesta finalitat se li atribueixen les funcions següents:
1. Estudiar, analitzar, proposar i gestionar el procediment i els mitjans de finançament dels recursos que els centres universitaris i d'investigació necessiten per al desenvolupament dels seus fins, de conformitat amb les normes pressupostàries.
2. Elaborar els estudis sobre les partides pressupostàries destinades al finançament dels centres universitaris i d'investigació, dins l'àmbit de la programació plurianual.
3. Realitzar el seguiment i el control del desplegament dels plans de finançament plurianual, i definir els criteris i els paràmetres de seguiment.
4. Formular la proposta de preus públics dels estudis universitaris conduents a titulacions oficials.
5. Proposar i gestionar les convocatòries de beques i ajudes a la investigació, i també les relatives a estudis de nivell universitari la competència dels quals corresponga a la Generalitat Valenciana.
6. Elaborar els estudis per a la formulació de la política universitària i d'investigació, de manera que, respectant l'autonomia universitària, responga a les necessitats socials, econòmiques i científiques de la Comunitat Valenciana.
7. Tramitar les propostes de creació, supressió, modificació, adscripció i integració, segons escaiga, d'universitats, facultats, escoles tècniques superiors, escoles universitàries, instituts universitaris, col·legis universitaris i col·legis majors; i també d'aquells altres centres universitaris la creació dels quals no corresponga a les universitats.
8. Programar i ordenar la investigació científica i proposar la creació dels òrgans i la infrastructura necessària per a aquesta.
9. Proposar l'establiment i la coordinació de relacions en matèria d'universitats i investigació amb organismes de l'administració de l'estat, d'altres comunitats autònomes i de l'estranger.
10. Exercir les competències que l'ordenament jurídic atribueix a l'administració educativa en matèria universitària, dins l'àmbit de la Comunitat Valenciana, llevat de les que corresponguen al conseller o al Govern valencià.
11. Tramitar, proposar i, en general, executar els actes de gestió econòmica i administrativa que li corresponguen, dins l'àmbit funcional del centre directiu i d'acord amb el que estableixen les disposicions i les instruccions dictades pels òrgans competents.
12. Elaborar, emetre informe i proposar disposicions sobre matèries del seu àmbit funcional, i també dictar resolucions, circulars i instruccions en assumptes de la seua competència.
13. Qualsevol altra que li encomane el conseller o que li atribuesquen les disposicions vigents.
Article vint-i-u
Per al desplegament i l'execució de les funcions, la Direcció General d'Ensenyaments Universitaris i Investigació s'estructura en les unitats següents:
1. Servei de Gestió i Administració Universitària.
2. Servei de Política Científica.
Secció V
De la Direcció General de Promoció Cultural
Article vint-i-dos
La Direcció General de Promoció Cultural és el centre directiu al qual correspon, sota la direcció superior del conseller, la proposta i l'execució de la política en matèria de llibres, arxius, biblioteques, música, teatre, cinematografia i exposicions no museístiques, relatives a les matèries esmentades. Amb aquesta finalitat, se li atribueixen les funcions següents:
1. La promoció, la difusió i l'extensió de la cultura, i d'una manera especial d'aquelles manifestacions culturals que més s'identifiquen amb la personalitat històrica pròpia de la Comunitat Valenciana.
2. La conservació, la restauració, l'estudi, la classificació i la publicació d'arxius públics i privats que formen part del patrimoni històric valencià.
3. La regulació, la protecció, l'ajuda i, si escau, la gestió d'arxius, biblioteques i hemeroteques, dins l'àmbit de competències del departament.
4. La gestió, la proposta i, si escau, l'exercici de les atribucions que corresponguen al departament en matèria del llibre, llevat de les assignades a l'administració educativa en matèria de llibres de text.
5. L'exercici de les funcions que tinga atribuïdes el departament en matèria de dipòsit legal d'obres impreses i registre de la propietat intel·lectual.
6. La promoció i l'ajuda a la creació literària, a l'activitat editorial valenciana i a totes aquelles manifestacions de caràcter cultural que es despleguen dins l'àmbit de la Comunitat Valenciana.
7. L'estudi, l'enriquiment, la conservació i la restauració del patrimoni bibliogràfic i documental de la Comunitat Valenciana, i també l'exercici de les facultats per a la vigilància i la tutela d'aquests, inclòs el règim aplicador de sancions, d'acord amb el que preveu l'ordenament jurídic.
8. La promoció, l'ajuda i l'inventari d'entitats i associacions culturals i artístiques.
9. El foment de la música i la dansa, la promoció de la creativitat i la difusió d'aquestes, i també l'ajuda a entitats i associacions musicals i l'organització i la promoció de manifestacions musicals de tot gènere.
10. El foment del teatre i la promoció de companyies i grups teatrals, i també el desplegament i la promoció de tot tipus d'activitats teatrals, festivals i certàmens, i el suport a la creativitat escènica i la difusió d'aquesta.
11. El foment de tot tipus d'activitats que promoguen la cinematografia i els mitjans àudiovisuals, i la creativitat artística en aquest camp de la cultura. I també la conservació, la investigació i la difusió del patrimoni cinematogràfic valencià.
12. La tramitació, la proposta i, en general, l'execució dels actes de gestió econòmica i administrativa que li corresponguen, dins l'àmbit funcional del centre directiu i d'acord amb el que estableixen les disposicions i les instruccions dictades pels òrgans competents.
13. L'elaboració, l'informe i la proposta de disposicions sobre matèries del seu àmbit funcional, i també dictar resolucions, circulars i instruccions sobre assumptes de la seua competència.
14. Qualsevol altra que li encomane el conseller o que li atribuesquen les disposicions vigents.
Article vint-i-tres
Per al desplegament i l'execució de les seues funcions, la Direcció General de Promoció Cultural s'estructura en les unitats següents:
1. Servei de Promoció i Difusió Cultural.
2. Servei del Llibre, Arxius i Biblioteques.
3. Servei de Música.
4. Servei de Coordinació i Gestió de Programes.
Article vint-i-quatre
1. De la Direcció General de Promoció Cultural depenen els centres següents:
1.1 La Filmoteca de la Generalitat Valenciana.
1.2 La Biblioteca Valenciana.
2. La Filmoteca de la Generalitat Valenciana té les funcions següents:
2.1 Adquisició i restauració de fons cinematogràfics de caràcter històrico-documental.
2.2 Programació i exhibició de cicles cinematogràfics dins l'àmbit de la Comunitat Valenciana.
2.3 Desplegament i conservació de l'arxiu cinematogràfic.
3. La Biblioteca Valenciana té les funcions següents:
3.1 Reunir, conservar i organitzar els fons següents:
3.1.1 Tota la producció editorial que s'haja efectuat i s'efectue a la Comunitat Valenciana, i també tota la realitzada o que se'n realitze fora i que es referisca a aquesta.
3.1.2 La producció d'autors originaris de la Comunitat Valenciana.
3.1.3 Qualsevol altre fons documental i bibliogràfic que es considere d'interès cultural.
3.2 Elaborar i difondre informació bibliogràfica sobre la producció editorial de la Comunitat Valenciana.
3.3 Servir com a fons de documentació per a les institucions de la Comunitat Valenciana i òrgans de govern d'aquesta.
Article vint-i-cinc
La Direcció General de Promoció Cultural exercirà les seues funcions sense perjudici de les atribuïdes a l'ens públic Teatres de la Generalitat Valenciana en matèria teatral i d'altres arts escèniques, d'acord amb la normativa específica.
Secció VI
De la Direcció General de Patrimoni Artístic
Article vint-i-sis
La Direcció General de Patrimoni Artístic és el centre directiu al qual correspon, sota la direcció superior del conseller, la proposta i l'execució de la política en matèria de conservació, protecció, difusió i enriquiment del patrimoni artístic de la Comunitat Valenciana. Amb aquesta finalitat se li atribueixen les funcions següents:
1. La conservació, l'estudi, la defensa i la restauració del patrimoni artístic, arquitectònic, arqueològic, etnològic i paleontològic, sotmès a la tutela de la conselleria, i també la promoció i la difusió del coneixement d'aquest i la incorporació dels béns a usos actius, respectuosos i adequats amb la naturalesa que tenen.
2. La regulació i la protecció de monuments històrico-artístics, i també la concessió d'ajudes per a la conservació d'aquests.
3. L'exercici de les facultats de vigilància i tutela del patrimoni històrico-artístic, inclòs el règim aplicador de sancions d'acord amb el que preveu l'ordenament jurídic.
4. L'exercici de la tutela legal del patrimoni artístic i històric, i també l'elaboració i posada al dia de l'inventari general de béns mobles i immobles de la Comunitat Valenciana integrants d'aquest patrimoni.
5. La formalització i la gestió dels llibres de registre de transaccions de béns mobles artístics, obligatoris per a antiquaris i comerciants d'aquests béns.
6. L'elaboració, la supervisió i el manteniment del sistema valencià d'inventaris de patrimoni històric.
7. La tramitació, la documentació tècnica i la gestió dels expedients de declaració de béns d'interès cultural.
8. La coordinació amb altres administracions públiques i òrgans de la Generalitat Valenciana en actuacions urbanístiques, mediambientals, arqueològiques i, en general, sobre el medi cultural, en l'àmbit de les competències del departament.
9. La tramitació dels expedients de concessió d'ajudes i subvencions a institucions responsables de béns protegits, mobles i immobles, i també el foment, l'equipament i el funcionament de museus arqueològics i històrics, col·leccions museogràfiques d'aquests i altres fons de dipòsit patrimonial.
10. L'emissió dels informes preceptius per a les actuacions sotmeses a autorització prèvia en matèria de patrimoni artístic, arquitectònic, arqueològic, etnològic i paleontològic, i la tramitació dels expedients administratius corresponents.
11. La potenciació de la investigació del patrimoni històric mitjançant les línies específiques d'excavacions arqueològiques i estudis previs de béns d'interès cultural.
12. La redacció de projectes arquitectònics, la direcció d'obres i qualsevol altra actuació tècnica la competència de la qual corresponga a la Direcció General de Patrimoni Artístic o li haja estat encomanada, en relació amb el seu àmbit funcional.
13. La inspecció tècnica de l'execució de les obres promogudes per la Direcció General de Patrimoni Artístic o encomanades a aquesta.
14. La tramitació, la proposta i, en general, l'execució d'actes de gestió econòmica i administrativa que li corresponguen, dins l'àmbit funcional del centre directiu i d'acord amb el que estableixen les disposicions i les instruccions dictades pels òrgans competents.
15. L'elaboració, l'informe i la proposta de disposicions sobre matèries del seu àmbit funcional, i també dictar resolucions, circulars i instruccions en assumptes de la seua competència.
16. Qualsevol altra que li encomane el conseller o que li atribuïsquen les disposicions vigents.
Article vint-i-set
Per al desplegament i l'execució de les seues funcions, la Direcció General de Patrimoni Artístic s'estructura en les unitats següents:
1. Servei de Patrimoni Arqueològic, Etnològic i Històric.
2. Servei de Patrimoni Arquitectònic i Mediambiental.
Secció VII
De la Direcció General de Museus i Belles Arts
Article vint-i-vuit
La Direcció General de Museus i Belles Arts és el centre directiu al qual correspon, sota la direcció superior del conseller, la proposta i l'execució de la política en matèria de museologia. Amb aquesta finalitat se li atribueixen les funcions següents:
1. La promoció i el foment de les belles arts, i també la protecció i l'ajuda d'aquestes, en coordinació amb les entitats, els organismes i les administracions públiques titulars dels museus i col·leccions museogràfiques, d'acord amb el que estableix l'ordenament jurídic.
2. La proposta de creació i la regulació de museus i altres centres de dipòsit artístic.
3. La gestió, dins l'àmbit de competències de la conselleria, dels museus adscrits al departament.
4. La coordinació de les col·leccions d'arts plàstiques existents en els espais expositius de la Comunitat Valenciana i l'impuls de programes de col·laboració amb la xarxa de sales d'altres institucions.
5. La promoció d'exposicions d'obres d'autors valencians, tant a la Comunitat Valenciana com fora d'aquesta.
6. La formació d'un fons de documentació bibliogràfica referit a la historiografia artística a la Comunitat Valenciana.
7. La difusió i la divulgació dels fons públics i privats d'arts plàstiques, mitjançant exposicions temporals, en coordinació i amb l'assessorament dels titulars o directors dels museus o col·leccions.
8. El foment de la difusió didàctica de les col·leccions dels museus d'arts plàstiques, d'acord amb les iniciatives i les propostes de les direccions d'aquells, i també la coordinació dels programes escolars.
9. L'emissió d'informes per a actuacions sotmeses a autorització prèvia en matèria d'arts plàstiques, sense perjudici de les competències de la Direcció General de Patrimoni Artístic.
10. La proposta de convocatòria d'ajudes i subvencions en matèria de la competència d'aquesta direcció general, i també la gestió d'aquestes.
11. La tramitació, la proposta i, en general, l'execució dels actes de gestió econòmica i administrativa que li corresponguen, dins l'àmbit funcional del centre directiu i d'acord amb el que estableixen les disposicions i les instruccions dictades pels òrgans competents.
12. L'elaboració i la proposta de disposicions sobre matèries dels seu àmbit funcional, i també dictar resolucions, circulars i instruccions en assumptes de la seua competència.
13. Qualsevol altra que li atribuesquen les disposicions vigents o li encomane el conseller.
Article vint-i-nou
Per al desplegament i l'execució de les seues funcions, la Direcció General de Museus i Belles Arts s'estructura en les unitats següents:
1. Servei d'Investigació i Promoció.
2. Servei de Conservació i Restauració de Béns Museístics.
Secció VIII
De la Direcció General de l'Esport
Article trenta
La Direcció General de l'Esport és el centre directiu al qual correspon, sota la direcció superior del conseller, la proposta i l'execució de la política en matèria d'esport, i amb aquesta finalitat se li atribueixen les funcions següents:
1. Promoure, fomentar i generalitzar l'hàbit de la pràctica esportiva entre tota la població, amb una atenció especial a l'esport en l'edat escolar.
2. Promoure i impulsar l'associacionisme esportiu dins l'àmbit de la Comunitat Valenciana, mitjançant la realització d'activitats o la concessió d'ajudes que contribuïsquen a aquesta finalitat.
3. Organitzar i dirigir el funcionament del registre d'entitats esportives, en el qual són objecte d'inscripció o anotació els diferents tipus d'entitats previstes en la Llei de l'Esport, i aprovar els estatuts i els reglaments d'aquestes i també les modificacions.
4. Coordinar i ajudar al funcionament de les federacions esportives  de la Comunitat Valenciana, i exercir pel que fa a aquestes la tutela i les atribucions establides en l'ordenament jurídic.
5. Planificar i programar la infrastructura esportiva de la Comunitat Valenciana, d'acord amb el Pla Director d'Instal-lacions Esportives i la Normativa Bàsica d'Instal·lacions Esportives.
6. Elaborar i actualitzar el cens d'instal·lacions esportives d'ús públic de la Comunitat Valenciana.
7. Tramitar els expedients de concessió d'ajudes i subvencions de fons públics per a instal·lacions i equipaments esportius.
8. Emetre els informes preceptius per a la construcció o obertura d'instal·lacions o establiments privats de caràcter esportiu que seran d'utilització pública, en els casos que s'establesca reglamentàriament.
9. Exercir les atribucions que tinga assignades en matèria d'acreditació, formació i titulació de tècnics esportius.
10. Donar suport i tutelar l'esport d'élite, d'una manera especial el no professional, i establir els beneficis per als esportistes que accedesquen a aquesta condició.
11. Elaborar, en col·laboració amb les federacions esportives i mitjançant el Centre de Suport a l'Esportista, programes de tecnificació i plans especials de preparació, per a la formació i la millora físico-tècnica dels esportistes.
12. Promoure i impulsar, en col·laboració amb el Consell Superior d'Esports i les federacions esportives, la investigació i l'establiment de mesures de prevenció, control i sanció per la utilització de substàncies o mètodes prohibits en l'esport.
13. Donar suport tècnicament i administrativament al Comitè Valencià de Disciplina Esportiva, en la doble vessant de competències de disciplina esportiva i matèria electoral federativa.
14. Exercir les funcions que legalment li corresponguen en relació amb el Consell Valencià de l'Esport.
15. Tramitar, proposar i, en general, executar els actes de gestió econòmica i administrativa que li corresponguen, dins l'àmbit funcional del centre directiu i d'acord amb el que estableixen les disposicions i les instruccions dictades pels òrgans competents.
16. Elaborar, emetre informe, i proposar les normes i les disposicions sobre matèries dels seu àmbit funcional, i també dictar resolucions, circulars i instruccions en assumptes de la seua competència.
17. Qualsevol altra que li encomane el conseller o que li atribuïsquen les disposicions vigents.
Article trenta-u
Per al desplegament i l'execució de les seues funcions, la Direcció General de l'Esport s'estructura en les unitats següents:
1. Servei de Promoció i Formació Esportiva.
2. Servei d'Infrastructures i Equipament Esportiu.
TíTOL III
De les direccions territorials
Article trenta-dos
1. Com a expressió del principi de desconcentració administrativa, en cadascuna de les capitals d'Alacant, Castelló i València es crea la Direcció Territorial de Cultura i Educació, sota la dependència orgànica de la Secretaria General i amb competència en el territori de la província respectiva.
2. Les direccions territorials depenen funcionalment dels diversos centres directius de la conselleria, segons l'índole de la matèria.
Article trenta-tres
1. Al davant de cada direcció territorial està el director territorial de Cultura i Educació, amb el caràcter de representant permanent de la Conselleria de Cultura, Educació i Ciència en el territori respectiu.
2. Correspon al director territorial la direcció de tots els serveis, els programes i les activitats que despleguen els òrgans, les unitats i els centres dependents o integrats en la direcció territorial, i exercir-ne les funcions de direcció, coordinació i control. El director territorial és l'òrgan de relació ordinària i regular entre les unitats, els centres i les dependències territorials i els serveis centrals del departament.
Article trenta-quatre
1. Correspon al director territorial vetlar pel desplegament adequat de les funcions pròpies de la Conselleria de Cultura, Educació i Ciència dins el seu àmbit territorial.
2. El director territorial exerceix les funcions que li atribueixen les disposicions vigents, i també les que expressament li deleguen els òrgans directius competents.
3. Contra els actes i les resolucions del director territorial de Cultura i Educació es pot interposar recurs davant el secretari general o el director general competent per raó de la matèria, sense perjudici de les excepcions que establesquen les disposicions legals.
Article trenta-cinc
1. Les direccions territorials s'estructuren en les unitats següents:
1.1 Sotsdirecció Territorial de Cultura.
1.2 Sotsdirecció Territorial d'Educació.
1.3 Secretaria Territorial.
1.4 Servei d'Inspecció Educativa.
2. En el desenrotllament de l'estructura orgànica de les direccions territorials es tindran en compte les peculiars característiques que en cadascuna d'aquestes concórreguen, d'una manera especial pel que fa al volum de població i al d'activitat que s'ha de realitzar en el respectiu àmbit territorial.
DISPOSICIONS ADDICIONALS
Primera
1. Les referències que les disposicions vigents fan a les extingides Conselleria de Cultura i Conselleria d'Educació i Ciència, s'entendran fetes a la Conselleria de Cultura, Educació i Ciència, sempre que tinguen relació amb les competències que a aquesta última atribueix l'apartat 1 de l'article 1 d'aquest reglament.
2. Igualment, les referències que les disposicions vigents fan als òrgans i centres directius de les extingides conselleries, esmentades en l'apartat anterior, s'entendran referides als òrgans i centres directius de la Conselleria de Cultura, Educació i Ciència que corresponguen, d'acord amb l'àmbit funcional respectiu que els atribueix aquest reglament.
Segona
El personal dependent de les extingides Conselleria de Cultura i Conselleria d'Educació i Ciència, queda adscrit a la Conselleria de Cultura, Educació i Ciència.
Tercera
La Secretaria Tècnica Administrativa del Consell Escolar Valencià depèn orgànicament del secretari general de la Conselleria de Cultura, Educació i Ciència, sense perjudici de la seua dependència funcional de la presidència d'aquest consell.
Quarta
La dependència orgànica i funcional del Patronat del Palmerar d'Elx, que la Llei de la Generalitat Valenciana 1/1986, de 9 de maig, de Tutela del Palmerar d'Elx, estableix pel que fa a la Conselleria de Cultura, Educació i Ciència, s'articula mitjançant la Direcció General de Patrimoni Artístic.
Cinquena
1. Correspon a cada director territorial de Cultura i Educació, dins l'àmbit del territori respectiu, exercir les atribucions en matèria de personal docent no universitari a què es refereixen el Reial Decret 3.186/1978, d'1 de desembre, i el Reial Decret 2.293/1983, de 28 de juliol.
2. Igualment correspon a aquests òrgans resoldre les sol·licituds d'autorització prèvia a la desafectació dels immobles i edificis públics escolars de propietat municipal, a què es refereix el Reial Decret 605/1987, de 10 d'abril, d'acord amb el procediment que s'hi estableix.
Sisena
No obstant el que estableix la disposició derogatòria d'aquest decret, seguiran vigents les disposicions addicionals cinquena i sisena del Decret 115/1992, de 20 de juliol, del Govern valencià, per les quals es modificaren l'article 4 del Decret 47/1989, de 4 d'abril, sobre funcions, composició i organització de la Junta Qualificadora de Coneixements de Valencià, i l'article 3 del Decret 178/1988, de 15 de novembre, sobre composició i funcions de la Comissió Interdepartamental per a l'Aplicació de l'ús del Valencià. Les referències que en aquests últims decrets es fan a la direcció i al director general de Política Lingüística, s'entendran fetes, respectivament, a la direcció i al director general d'Ordenació i Innovació Educativa i Política Lingüística.
DISPOSICIONS TRANSITòRIES
Primera
1. Fins que s'acomplisca el que preveuen les disposicions transitòries primera a quarta del Decret 60/1995, de 18 d'abril, del Govern valencià, de Creació del Registre de Protectorat de Fundacions de la Comunitat Valenciana, el Servei de Fundacions de l'extingida Conselleria de Cultura, amb els mitjans personals i materials actuals, queda adscrit a la Secretaria General de la Conselleria de Cultura, Educació i Ciència, sota la dependència de la Secretaria General Administrativa.
2. La Conselleria de Cultura, Educació i Ciència seguirà exercint transitòriament, durant el període de temps a què es refereix l'apartat anterior, les competències que en matèria de fundacions tenia atribuïda l'extingida Conselleria de Cultura.
Segona
Mentre no es desenrotlle aquest reglament o es modifiquen les relacions de llocs de treball de les extingides Conselleria de Cultura i Conselleria d'Educació i Ciència, seguiran en vigor les estructures orgàniques actuals de nivell inferior a les que hi són regulades, sense perjudici de la nova adscripció als centres directius que corresponga, atenent les seues funcions.
Tercera
Per al que queda d'exercici pressupostari de 1995, la comptabilització de la gestió dels crèdits dels programes pressupostaris afectats per la fusió de les conselleries de Cultura i d'Educació i Ciència, conservarà la mateixa codificació comptable-pressupostària, i seran autoritzats els actes de gestió pels òrgans competents per raó de la matèria.
DISPOSICIó DEROGATòRIA
Queden derogades les disposicions següents:
1. El Decret 114/1993, de 26 de juliol, del Govern valencià, pel qual s'estableix el Reglament Orgànic i Funcional de la Conselleria d'Educació i Ciència.
2. El Decret 35/1994, de 21 de febrer, del Govern valencià, pel qual s'estableix el Reglament Orgànic i Funcional de la Conselleria de Cultura.
3. Totes aquelles disposicions de rang igual o inferior que s'oposen a aquest decret.
DISPOSICIONS FINALS
Primera
Es faculta el conseller de Cultura, Educació i Ciència perquè dicte les disposicions per a l'execució i el desplegament d'aquest decret.
Segona
Es faculta el conseller d'Economia i Hisenda perquè efectue les modificacions pressupostàries que requeresca l'execució d'aquest decret.
Tercera
Aquest decret entrarà en vigor l'endemà de la publicació en el Diari Oficial de la Generalitat Valenciana.
Valencia, 29 d'agost de 1995
El president de la Generalitat Valenciana,
EDUARDO ZAPLANA HERNáNDEZ-SORO
El conseller de Cultura, Educació i Ciència,
FERNANDO VILLALONGA CAMPOS